Johannes 23.
Johannes 23. var en pave fra 1958. Roncalli, der kom fra fattige forhold i Bergamo, blev præsteviet i 1904 og varetog 1925-53 en række diplomatiske poster som pavestolens repræsentant i Sofia, Istanbul, Athen, Paris og ved UNESCO. I 1953 blev han kardinal-ærkebiskop og patriark af Venezia.
Da Roncalli som 77-årig blev valgt til pave, blev han opfattet som en overgangsskikkelse. Allerede 25.1.1959 overraskede han verden ved at indkalde et koncil (2. Vatikankoncil 1962-65), hvis opgave skulle være en "ajourføring", aggiornamento, af den katolske kirkes liv og lære. Det skulle ikke udtale fordømmelser, men gennem en positiv fremstilling komme andre kirkesamfund i møde. Johannes 23. knyttede store økumeniske forhåbninger til koncilet, som han regnede med kunne gennemføres på tre måneder (se Vatikankoncilerne).
Johannes 23.s folkelige charme gjorde ham elsket langt ud over den katolske kirkes rammer. Han blev helgenkåret i 2014.
Kardinal Baldassare Cossa blev i 1409 pave med navnet Johannes 23. Men da han af den romerskkatolske kirke er blevet opfattet som modpave, kunne Angelo Giuseppe Roncalli også få navnet ved sin tiltrædelse.